नागरिक हत्याको आरोपमा प्रहरीले वारेण्ट जारी गरेको मान्छे मन्त्री बन्छ र आफू स्वच्छ भएको दावी गर्छ अनि प्रधानमन्त्री र ठूला भनिने दलका नेताहरु उसलाई जोगाउन अनेक कसरत गर्छन्‍ । नेपाल राष्ट्र टुक्र्याउने धम्की दिने अर्का मन्त्री पदबाट बर्खास्त भैसक्दा पनि आफू सही भएको दावी गर्छन्‍ । यस्तो राष्ट्रघाती अभिव्यक्ति दिने माथि कुनै कारवाही हुँदैन । नागरिक हत्यामा सघाएको आशंका गरिएका मानिस उच्च सरकारी पदाधिकारी कायम रहन्छन्‍, उनीमाथि 'उजुरी' नपरेको भनेर कारवाही गरिन्न । जनताका प्रतिनिधिले बनाएको भनिएको संबिधान अन्तर्गत्‍को उच्च न्यायिक निकाय सर्वोच्च अदालतबाट भएका कैयौँ फैसलाहरु कार्यान्वयन गरिँदैनन्‍ ।
